Source: http://www.druckeria.ro/tag/metalurgistul-cugir/page/2/
Timestamp: 2020-05-31 23:06:06+00:00

Document:
metalurgistul cugir Archives - Page 2 of 6 - Druckeria
Căpitanul Cugirului, Lucian Itu: „Întâlnim o echipă puternică, bine organizată, cu o galerie frumoasă în spate”
Lucian Itu (în dreapta), la meciul din tur, de pe „Știința”, alături de căpitanul polist Cristian Gălan. (Foto: Emanuel Titus Iliesi)
Derby-ul primelor două clasate e așteptat cu interes la Cugir. Chiar dacă la solicitarea conducerii gazdelor, partida se dispută vineri, și nu sâmbătă, așa cum ar fi fost firesc, cei de la Metalurgistul îi așteaptă pe cugireni la stadion în număr cât mai mare, la întâlnirea cu liderul ASU Politehnica.
Jucătorul cel mai experimentat al Cugirului, Lucian Itu, e obișnuit cu astfel de meciuri, cu o miză importantă pusă în joc și cu tribune animate. Atacantul în vârstă de 37 de ani spune că acest gen de partide se câștigă cu inima, nu cu gândul la o ulterioară recompensă financiară.
„Este un joc important pentru noi, prin care ne putem apropia de primul loc. Am trăit în carieră o mulţime de astfel de partide. Sunt partide în care dai totul, în care intri pe teren mai motivat ca oricând, să arăţi că esti cel mai bun, că meriti să câştigi. Sunt genul de partide care se joacă şi se câştigă cu inima. Am muncit bine, avem o echipa experimentată, valoroasă, care poate face faţă cu brio unui astfel de meci, chiar dacă de partea cealaltă se va afla echipa de pe locul întâi, o echipă puternică, bine organizată, cu o galerie frumoasă în spate”, a declarat Itu, pentru ziarulunirea.ro.
Căpitanul formației clasate pe locul secund se așteaptă ca ASU Politehnica să se bazeze pe un joc închis la Cugir, în așteptarea șanselor de contraatac.
„Sperăm sa fie un joc frumos, plăcut chiar dacă mai mult ca sigur Poli va veni să apere cele cinci puncte avans şi se va mulţumi cu contraatacul. Cred că echipa învingătoare va fi cea care va greşi cel mai puţin şi va fructifica cu un procentaj cât mai ridicat ocaziile create. Sper ca acea echipă să fim noi. Ce poate fi mai frumos decât să joci cu stadionul plin, într-o atmosferă de meci mare? Nu avem nici cea mai mică presiune, din contra, ne motivează şi ne bucură când jucăm astfel de meciuri. Îi aşteptăm pe cugireni la stadion, în număr cât mai mare şi le promitem că vom da totul pe teren pentru a câştiga acest meci. Pentru ei şi pentru oraş luptăm în fiecare meci ! Sperăm ca la finalul meciului să ne bucurăm şi să cântăm împreună cu ei!”, a mai spus Lucian Itu pentru sursa citată.
Lucian Itu a marcat de patru ori pentru Metalurgistul Cugir în actualul sezon. Născut la 8 septembrie 1978 chiar în Cugir, Itu a evoluat în mai multe perioade pentru echipa din orașul său. Cariera sa l-a mai purtat la Minerul Lupeni, Internațional Curtea de Argeș (pentru care a evoluat și în Liga I) sau Săgeata Năvodari.
Filed Under: Poli Timisoara, Stire de ultima ora Tagged With: asu politehnica, derby, international, lucian itu, metalurgistul cugir, sageata navodari
Amintiri alb-violete de la Cugir: O victorie la scor de tenis, dar și patru eșecuri sub Drăgana
Echipa Politehnicii din sezonul celei mai clare victorii înregistrate la Cugir. Primul din dreapta în rândul fundașilor e Tiberiu Brîndescu, tatăl antrenorului de astăzi al liderului din C4, ASU Politehnica.
Vechea Poli Timișoara și reprezentanta orașului Cugir s-au întâlnit deseori în eșalonul secund, în anii 60, 70 și 80. „Studenții” au avut mai de fiecare dată meciuri grele în fieful „metalurgiștilor”, cu o singură excepție, înregistrată în august 1970. De altfel, în istoria deplasărilor sub Drăgana pentru jocuri de campionat, Poli nu a reușit decât două succese.
Prima întâlnire dintre cele două echipe pe terenul din actualul județ Alba s-a înregistrat la 22 noiembrie 1964, în etapa a 12-a a respectivului sezon de ligă secundă. Pe atunci, ambele formații încă purtau vechile denumiri, AS Cugir și Știința Timișoara, gazdele câștigând cu 1-0, prin reușita lui Udroaică, din minutul 12. Cele două formații aveau să se reîntâlnească pe același teren trei ani mai târziu, la 12 septembrie 1967, și de această dată câștig de cauză având cugirenii, cu 2-0, prin reușita lui Gheorghe, din minutul 20, și autogolul polistului Cucla, din minutul 50. Iată și distribuțiile celor două echipe la jocul amintir:
AS Cugir: Salomir – Pârvulescu, Neamțu, Boroș, Dinea – I. Gheorghe, Ivan – Gherghel, R. Lazăr (34, Colnic), Smadea, Dobai.
Politehnica: Popa – Bodrojan, Cucla, Răcelescu, Rotaru – Mihăilă, Petrovici (72, Grizea) – Cotormani, Popanică, Surdan, Regep.
Avea să fie începutul unei șederi îndelungate pentru timișoreni în eșalonul secund, ce avea să se încheie abia în 1973. Astfel, deplasările „studenților” la Cugir aveau să devină o obișnuință. La 23 mai 1969, s-a înregistrat și primul succes al alb-violeților sub Drăgana. A fost 1-0 la 23 martie 1969, rezultat stabilit încă din minutul 4, de reușita lui Petrovici. De atunci, s-a mai înregistrat un singur succes timișorean la Cugir, unul pe care ardelenii n-aveau să-l uite prea ușor. La 16 august 1970, Poli s-a impus cu 6-2 pe terenul Metalurgistului. Culmea, gazdele au început ca din pușcă, având 2-0 în minutul 12, după „dubla” lui Tamaș. Alb-violeții au întors jocul net în favoarea lor, prin Copăceanu, autor al unei „triple”, Kun I, marcator al unei „duble”, completați de reușita lui Surdan. Să mai precizăm că gazdele au irosit șansa revenirii în joc în minutul 69, la scorul de 2-4, Smadea ratând de la punctul cu var. Iată-i pe protagoniștii jocului cu cele mai multe goluri dintre cele două cluburi:
Metalurgistul: Iovanovici (34, Tripa), Dinea, Cocoș, Pârvulescu, Mateescu (46, Ivan), Dobre, Niculescu, Tamaș, Smadea, Șoangher, Calnic.
Politehnica: Filip – Rotaru, Arnăutu, Mafa, Brîndescu, Fulop, Surdan, Petrovici, Dima, Kun I, Copăceanu (32, Dobândă).
În acei ani, Metalurgistul și Poli s-au mai întâlnit de două ori la Cugir, timișorenii nereușind să înscrie niciun gol. A fost 1-0 pentru ardeleni, la 5 septembrie 1971, iar apoi 0-0 în meciul disputat la 26 noiembrie 1972, în sezonul în care Poli avea să promoveze finalmente în Divizia A, după șase sezoane chinuitoare în eșalonul secund.
Metalurgistul și Poli aveau să se revadă pentru ultima oară într-un joc de campionat la Cugir pe 4 septembrie 1983. A rezultat o nouă remiză, de această dată mai spectaculoasă, 2-2, ambele formații aflându-se la un moment dat la conducere. Gazdele au deschis scorul î minutul 27, prin Vătafu, dar „Mima” Giuchici a egalat, după doar două minute. Poli a preluat conducerea după pauză, prin golul lui Bozeșan, din minutul 51, însă cugirenii au găsit drumul spre egalare, în minutul 79, prin Moldovan.
În total, Metalurgistul și Poli s-au întâlnit de opt ori la Cugir. De patru ori s-au impus ardelenii, de două ori timișorenii, iar alte două partide s-au încheiat la egalitate. Golaverajul general al acestor întâlniri e însă în echilibru perfect: 10-10. Să consemnăm încă o dată rezultatele și marcatorii acestor întâlniri:
22 noiembrie 1964 AS Cugir – Știința Timișoara 1-0 (Udroaică, 12)
12 septembrie 1967 AS Cugir – Poli Timișoara 2-0 (I. Gheorghe 20, Cucla ag., 50)
23 mai 1969 AS Cugir – Poli 0-1 (Petrovici, 4)
7 septembrie 1969 Metalurgistul Cugir – Poli 2-1 (Dobre 18, Smadea 61 – Dobândă 54)
16 august 1970 Metalurgistul Cugir – Poli 2-6 (Tamaș 7, 12 – Copăceanu 20, 22, 43, Kun I, 61, 80, Surdan, 75)
5 septembrie 1971 Metalurgistul Cugir – Poli 1-0 (Ionaș, 63)
26 noiembrie 1972 Metalurgistul Cugir – Poli 0-0
4 septembrie 1983 Metalurgistul Cugir – Poli 2-2 (Vătafu 27, Moldovan 79 – Giuchici 29, Bozeșan 51)
Sâmbătă, pe Stadionul CSO din Cugir, vom avea parte de un duel ce va încerca să continue tradiția întreruptă a întâlnirilor de odinioară dintre Metalurgistul și Poli. De această dată, în Divizia C, într-o adevărată finală pentru locul 1. Meciul de sub Drăgana se va disputa vineri, de la ora 15.
Filed Under: Poli Timisoara, Stire de ultima ora Tagged With: as cugir, asu politehnica, brindescu, dragana, metalurgistul cugir, poli, stiinta
Detaliile organizatorice ale derby-ului de la Cugir: Fanii liderului ASU Politehnica, la tribuna a II-a
Cel mai așteptat meci al primăverii din C4 se dispută vineri. La Cugir, pe vechiul stadion CSO, se vor afla, față în față, a doua clasată, Metalurgistul, și liderul cu cinci puncte avans, ASU Politehnica. Arena de sub Drăgana se află în plin proces de modernizare, astfel că nu va fi funcțională la întreaga ei capacitate la ora jocului. Chiar și așa, gazdele fac eforturi să deschidă tribuna principală pentru publicul local pentru prima oară în acest sezon.
Deși Metalurgistul și-a disputat toate jocurile de acasă din acest sezon, derby-ul cu ASU Politehnica se va juca vineri, chiar la solicitarea gazdelor. Și în aceste condiții, partida stârnește un interes neobișnuit pentru nivelul celui de-al treilea eșalon, în tribunele arenei CSO fiind așteptate vineri câteva mii de spectatori.
Stadionul din Cugir se află în plin proces de modernizare, lucrările cele mai ample vizând tribuna principală, care a fost complet acoperită. În acest sezon, spectatorii nu au avut acces la tribuna I, însă de această dată, gazdele fac toate eforturile ca aceasta să fie deschisă publicului local.
„Nu este o inaugurare propriu zisă, noi încercăm să asigurăm condiţii cât mai bune, în situaţia dată, pentru spectatori. Astfel, în tribuna a doua vor fi repartizaţi suporterii din Banat, iar ceilalţi spectatori, din Cugir sau din judeţ, vor intra doar în tribuna întâi, pentru a evita incidente”, a declarat Ciprian Pahone, preşedintele Metalurgistului, pentru ziarulunirea.ro.
Trebuie spus că în tribuna principală s-au montat deja 400 de scaune. Finalizarea lucrărilor la stadionul CSO e prevăzută pentru 20 aprilie. Inițial, se dorea ca arena în noua sa formă să fie gata de inaugurare chiar cu prilejul derby-ului cu ASU Politehnica, însă vremea capricioasă din ultimele luni a îngreunat ritmul lucrărilor.
Derby-ul seriei a 4-a din Liga a III-a, Metalurgistul Cugir – ASU Politehnica, se va disputa vineri, de la ora 15.
Filed Under: Poli Timisoara, Stire de ultima ora Tagged With: asu politehnica, ciprian pahone, derby, metalurgistul cugir, stadion cso
Sorin Brîndescu: „Mai sunt 36 de puncte puse în joc. Deocamdată, 5 puncte avans nu înseamnă nimic”
ASU Politehnica a început ca din pușcă returul de campionat. Alb-violeții au maximum de puncte după primele două runde ale sezonului de primăvară și un golaveraj grăitor: 10-1. Ieri, liderul din C4 a surclasat „lanterna roșie” Millenium Giarmata, cu 6-1, evadând și la cinci lungimi în fața principalei urmăritoare, Metalurgistul Cugir, chiar înaintea duelului direct de vineri.
Antrenorul polist Sorin Brîndescu nu e însă impresionat de diferența de scor înregistrată ieri, pe „Știința”, și spune că elevii săi sunt obligați să-și confirme forma bună din acest start de retur și vineri, la Cugir.
„Am urmărit să jucăm bine, să creștem de la un joc la altul. Mă bucură această victorie, de fapt, ne bucură pe toți. Ne oferă liniștea necesară înaintea meciului de la Cugir. Degeaba am câștigat la scor, nu contabilizăm aceste lucruri. Dacă nu câștigăm la Cugir, n-au nicio valoare aceste victorii la diferențe mari”, a declarat Sorin Brîndescu.
În ciuda scorului concludent înregistrat la final, prima repriză nu a fost lipsită de emoții pentru alb-violeți. La pauză a fost doar 1-1, după ce Giarmata a deschis scorul, prin Dăruială, la o greșeală a portarului Burtic. Sorin Brîndescu e mulțumit de faptul că elevii săi nu s-au pierdut cu firea și au întors, relativ rapid, soarta întâlnirii.
„În prima repriză, echipa din Giarmata a jucat bine, cu ardoare, cu ambiție. Noi nu am găsit drumul spre gol, deși am avut câteva ocazii clare. Dacă deschideam noi scorul, cred că era mult mai ușor. Dar e bine că a fost cu tensiune, pentru că spectatorii noștri asta își doresc, tensiune la meciuri. Am luat un gol după o fază fixă, la o neatenție, dar mă bucur că am avut atitudine, ne-am redresat, n-am intrat în panică, ne-am văzut în continuare de joc și am întors rezultatul”, a mai spus Brîndescu.
Victoria la scor de tenis cu Giarmata o propulsează pe ASU Politehnica la 5 puncte în fața ocupantei locului al doilea, Metalurgistul Cugir. Sorin Brîndescu nu are însă, deocamdată, motive să jubileze. „N-am făcut calcule, e prematur. Mai sunt 36 de puncte puse în joc, astfel că o diferență de 5 puncte nu înseamnă nimic în această fază a campionatului. Trebuie să ne vedem în continuare de treabă și să obținem cât mai multe puncte din cele 36 rămase. Dacă la final vom fi noi pe primul loc, va fi foarte bine”, a precizat Brîndescu.
ASU Politehnica se va deplasa, runda viitoare, chiar pe terenul principalei rivale la promovare. Antrenorul alb-violeților admite totuși că, în cazul unei victorii a echipei sale sub Drăgana, trupei din Cugir îi va fi foarte greu să continue lupta pentru promovare.
„Pentru Cugir, aparent e ultima șansă de a se agăța de primul loc. Dar doar din punct de vedere teoretic. Pentru că, așa cum am mai spus, campionatul e lung, mai sunt multe puncte puse în joc. Dar dacă noi vom reuși să câștigăm și să ne distanțăm la opt puncte, probabil și pentru ei va urma o demoralizare, le va fi greu să continue bătălia. E un meci important, dar totuși nu decisiv”, a mai precizat Brîndescu.
Filed Under: Poli Timisoara, Stire de ultima ora Tagged With: asu politehnica, c4, metalurgistul cugir, millenium giarmata, promovare, sorin brindescu
Liga a III-a | Metalurgistul Cugir se împiedică la Cisnădie; Mama Mia tranșează derby-ul timișean cu Lugojul
Metalurgistul Cugir (în negru) s-a împotmolit la Cisnădie și pierde două puncte importante în lupta pentru promovare (Foto: ziarulunirea.ro)
Runda a doua a returului poate fi favorabilă liderului ASU Politehnica. Principala urmăritoare a alb-violeților, Metalurgistul Cugir, a înregistrat o remiză la Cisnădie, acolo unde a și fost condusă în două rânduri. În cazul unui succes mâine, în fața Giarmatei, trupa lui Sorin Brîndescu se va distanța la cinci puncte în fața formației de sub Drăgana, înaintea duelului direct, programat runda viitoare.
Măgura Cisnădie – Metalurgistul Cugir 2-2
(Fotescu 2, Unguru 36 – Chelaru 10, I. Radu 64)
Pas greșit pentru Metalurgistul Cugir în deplasarea din județul Sibiu. Deși se află în a doua jumătate a clasamentului, Măgura Cisnădie s-a întărit consistent în iarnă, fapt demonstrat astăzi, în compania unei pretendente declarate la promovare.
Măgura a deschis scorul la prima acțiune de atac, în minutul 2, prin Fotescu. Replica oaspeților nu s-a lăsat prea mult așteptată, iar în minutul 10, internaționalul de juniori Marius Chelaru a restabilit egalitatea. Totuși, sibienii aveau să intre în avantaj la cabine, după ce ex-sebișeanul Unguru l-a învins pe Tiuț cu o execuție de generic, de la 25 de metri. Trupa din Cugir a găsit în cele din urmă drumul spre egalare, în minutul 64, prin nou-intratul Ionuț Radu. Până la final, echilibrul de pe tabelă nu s-a mai rupt, deși ambele echipe au irosit șanse importante de gol în ultimele minute.
Măgura Cisnădie (antrenor Ioan Luca): Căbuz – Barbu, Oiță, Bălașa, Medeșan – Săulescu, Unguru, D. Popa, S. Lupu – Ad. Radu, Fotescu. Au mai intrat Neguț și Nasta.
Metalurgistul Cugir (antrenor Călin Moldovan): Tiuț – Bold, Letan, Șt. Radu, Petricău – Chelaru, Piko, Necșulescu, Al. Preda – Itu, Cârstean. Au mai intrat I. Radu, Șuteu și Huțanu.
Mama Mia Becicherecu Mic – CSM Lugoj 2-0
(Roșie – ag 51, Silaghi 79)
Mama Mia a obținut astăzi primul succes cu noua conducere tehnică. Tandemul Cosmin Stan – Mișu Hromei a găsit formula câștigătoare în derby-ul județean cu CSM Lugoj, deși prima repriză s-a disputat sub semnul echilibrului. Scorul a fost deschis în minutul 51, de un lugojean, care a înscris însă în poarta greșită. Fundașul Claudiu Roșie a deviat nefericit, în propria poartă, o centrare venită de pe dreapta, păcălindu-l pe ex-polistul Octavian Rusu, titular între buturile lugojene. Trupa din Becicherecu Mic și-a securizat victoria în minutul79, prin reușita lui Dan Silaghi.
Mama Mia își menține astfel statutul de specialistă a derby-urilor timișene, câștigând toate cele patru meciuri susținute până acum în compania formațiilor din județ. Să spunem că în tur, băieții din Becicherecu Mic s-au impus cu 1-0 la Lugoj, pe „Tineretului”.
Mama Mia Becicherecu Mic (antrenor Cosmin Stan): Culda – Telescu, Mărginean, Băban, Muscă, Niță, Bârză, Silaghi, Negruț, Motreanu, Luță. Au mai intrat Cioancă, Centea, Ștefănescu și Tăbăcaru.
CSM Lugoj (antrenor Cosmin Petruescu): Rusu – Mânecan, Porcescu, Dobricean, Precupanu, Rotea, Olariu, Poiană, Vlădia, Roșie, Miculescu. Au mai intrat Ardelean, Pleșcan și Mardare.
Național Sebiș – Minerul Motru 2-0
(Negoescu 10, Sas 90+1)
Național Sebiș a obținut o victorie scontată astăzi, la primul joc acasă din 2016. Trupa lui Rică Neaga s-a impus cu 2-0 în fața celor de la Minerul Motru, o formație ce vine după o iarnă zbuciumată din punct de vedere financiar și o înfrângere demoralizatoare în prima rundă din retur, 0-4, pe teren propriu, cu ASU Politehnica.
Negoescu a deschis rapid scorul pentru arădeni, în minutul 10, anunțându-se o victorie la pas pentru amfitrioni. Nu avea să fie însă deloc așa, Sebișul tremurând până spre final pentru cele trei puncte, securizate abia în primul minut de prelungire, de reușita nou-intratului Sas.
Național Sebiș (antrenor Adrian Neaga): Bujor – Bogdanovici, Petrovici, Țoca, Cherecheș – Zurbagiu, Mihuța – Rus, Keita, Susan – Negoescu. Au mai intrat Stupu, Rus, Rosenblum și Sas.
Minerul Motru (antrenor Ion Alecu): Șerban – Iancu, Dicu, Colareza, Tudoran – Drăgan, Ghighilicea, Nicoloff, Hanu – Tobă, Pruteanu. Au mai intrat Nueleanu, Dinu și Năuiu.
CSU II Craiova – CSO Filiași 1-0
(Surugiu 63)
Unul dintre cele trei derby-uri județene ale rundei s-a disputat în Dolj. CSU II Craiova a trecut la limită de CSO Filiași, pe arena din Ișalnița, în fața a 300 de spectatori. Unica reușită a meciului i-a aparținut lui Surugiu, care a înscris în minuul 63. A fost un joc încrâncenat, specific unui derby local, soldat și cu două eliminări, câte una de fiecare parte. Mai întâi, a văzut roșu Neacșu, de la oaspeți, în minutul 75, pentru ca în minutul 90 să se reechilibreze raportul de forțe, după ce Geanimu a fost trimis la cabine.
CSU II Craiova (antrenor Bogdan Vrăjitoarea): Vlad – Ghincea, Hreniuc, Luică, Florea, Dina, Ciocoteală, Hodea, Surugiu, Neacșu, Geanimu. Au mai intrat Cîrlig și Vlădoiu.
CSO Filiași (antrenor Ionel Luță): Lascu – Orban, Istudor, Lupu, Neacșu, Obeanu, Popescu, Petcu, Georgescu, Stoichițoiu, Duriță. Au mai intrat Pârvuică, Maiernici și Tănase.
Rezultatele și programul etapei a XVII-a din C4:
ASU Politehnica – Millenium Giarmata
CS Ineu – Pandurii II Târgu Jiu
Performanța Ighiu – FC Hunedoara
Cetate Deva stă.
Filed Under: Fotbal Tm, Stire de ultima ora Tagged With: cso filiasi, magura cisnadie, mama mia, metalurgistul cugir, national sebis
ASU Politehnica, în fața unui meci facil doar pe hârtie: „Le-am atras atenția băieților că nu ne va fi ușor”
ASU Politehnica se pregătește de revenirea în fața propriilor suporteri. Alb-violeții vor juca mâine, pe „Știința”, primul joc acasă din 2016, în compania unei cojudețene, Millenium Giarmata. Chiar dacă mâine se vor întâlni liderul și ultima clasată din C4, antrenorul alb-violeților, Sorin Brîndescu, e convins că Giarmata poate pune probleme pe „Știința”.
Tehnicianul polist e de părere că echipa sa va avea de tras tare pentru a-și asigura cele trei puncte din disputa cu Millenium Giarmata, formație care deși ocupă ultimul loc în C4, a reușit o campanie fructuoasă de achiziții în pauza de iarnă.
„E doar aparent un duel dezechilibrat. Cei de la Giarmata și-au adus câțiva jucători buni în iarnă. Le-am urmărit meciurile din perioada de pregătire și am sesizat la ei o creștere de la o partidă la alta. Și în prima etapă din retur, chiar dacă au pierdut acasă, rezultatul e oarecum nemeritat, au arătat o consistență în joc. Știm că l-au adus pe Dăruială ca fundaș central de la Sebiș, pe Blănaru și Trifu de la Ripensia, și-au adus juniori buni, cum sunt Nicoară sau Dumiter. L-au adus și pe Artimon de la Mama Mia. Deci au făcut câteva transferuri interesante și cred că nu va fi mâine un meci ușor”, ne-a declarat Sorin Brîndescu.
Antrenorul liderului se așteaptă la o partidă încrâncenată, așa cum sunt, în general, întâlnirile dintre formațiile timișene din această serie. Să nu uităm că singurele două eșecuriale alb-violeților din acest sezon au venit în fața unor cojudețene: CSM Lugoj și Mama Mia Becicherecu Mic. „Știm că derby-urile pe plan local sunt întotdeauna foarte încinse. Nu contează locul din clasament, mereu se joacă cu o ambiție mare, fiecare echipă își dorește să câștige. De luni le-am atras atenția băieților că nu vor avea un meci ușor cu Giarmata. Sper că au conștientizat acest lucru, iar mâine să facă un meci bun și să câștigăm”, ne-a mai spus Sorin Brîndescu, antrenorul polist având la dispoziție întreg lotul pentru această întâlnire.
În altă ordine de idei, ASU Politehnica a primit o veste mai puțin bună, cel puțin din perspectiva fanilor. Derby-ul din etapa viitoare, din deplasare, cu Metalurgistul Cugir, se va juca vineri, de la ora 15, asta deși formația de sub Drăgana și-a disputat toate meciurile de pe teren propriu sâmbăta.
„Ne așteptam la acest lucru, am avut și dinainte informații că au intenția de a programa meciul vineri. Regulamentul le permite acest lucru. Dar e păcat pentru spectacolul sportiv, pentru că bănuiesc că și oamenii din Cugir ar fi dorit să vadă această partidă, iar numărul de spectatori va avea cu siguranță de suferit. E decizia lor în totalitate, noi ne adaptăm. Oricând s-ar juca meciul, noi vom fi pregătiți să câștigăm”, a comentat antrenorul lui ASU Politehnica, Sorin Brîndescu.
Partida ASU Politehnica – Millenium Giarmata se va disputa mâine, de la ora 15, pe stadionul „Știința”. Meciul va fi transmis în format live video, pe site-ul radiotimisoara.ro, dar și live text, pe site-ul oficial al grupării timișorene, sspolitehnica.ro.
Filed Under: Poli Timisoara, Stire de ultima ora Tagged With: asu politehnica, metalurgistul cugir, millenium giarmata, sorin brindescu, stiinta
Liga a III-a | Etapă cu trei derby-uri județene! ASU Politehnica și Metalurgistul Cugir, la ultimele repetiții înaintea duelului direct
Etapa a XVII-a din C4 poate schimba din nou datele problemei în lupta pentru promovare. Dacă ASU Politehnica pare a avea un meci la îndemână, acasă, în fața ultimei clasate, Millenium Giarmata, a doua clasată, Metalurgistul Cugir, are o misiune mai grea în aparență, în deplasarea de la Cisnădie. O rundă cu trei dueluri județene, pe lângă cel de pe „Știința” mai fiind programate partide precum Mama Mia – Lugoj și Craiova II – Filiași.
Măgura Cisnădie – Metalurgistul Cugir
Mâine, ora 15, stadion „Măgura” (Cisnădie). În tur: 0-2
Duelul de mâine, din județul Sibiu, se anunță unul extrem de interesant. Clasamentul ar indica o dispută inegală (locul 11 vs. locul 2), însă formația din Cisnădie s-a întărit serios în iarnă, cooptând jucători cu experiența primelor două eșaloane. Trupa lui Ioan Luca vine după o victorie importantă în deplasarea de la Giarmata, dar unde nu a impresionat, câștigând cu 2-0, prin două penalty-uri discutabile.
Chiar și așa, Măgura pare capabilă să pună probleme trupei din Cugir. Formația de sub Drăgana a bifat la rându-i o victorie cu 2-0 în runda inaugurală a returului, acasă, cu Mama Mia Becicherecu Mic. Un succes conturat însă târziu pentru băieții lui Călin Moldovan, care s-au chinuit serios în fața unei adversare care și-a pierdut o parte dintre oamenii de bază în iarnă și căreia îi fusese schimbată conducerea tehnică în săptămâna premergătoare reluării returului.
Mama Mia Becicherecu Mic – CSM Lugoj
Mâine, ora 15, stadion „Comunal” (Becicherecu Mic). În tur: 1-0
Cuplul Cosmin Stan – Mișu Hromei caută prima victorie la Mama Mia, care poate veni în disputa de mâine, cu Lugojul. Un duel timișean deschis oricărui rezultat, între două echipe ce n-au început cu dreptul returul. Dacă formația din Becicherecu Mic s-a ținut totuși bine la Cugir, pierzând pe final, cea din Lugoj a fost ținută în șah, pe teren propriu, de CSU II Craiova.
Cele două timișene sunt vecine de clasament înaintea duelului de mâine. Mama Mia e pe 6, cu 24 de puncte, urmată pe 7 de CSM Lugoj, la un punct distanță.
CSU II Craiova – CSO Filiași
Mâine, ora 15, stadion Ișalnița (Dolj). În tur: 0-3
Unul dintre cele trei derby-uri județene ale rundei le va opune pe cele două reprezentante ale Doljului din C4. În plus, e vorba despre un duel al zonei inferioare a clasamentului, menit să o scape temporar de emoții pe câștigătoare. În tur, formația din Filiași s-a impus la scor de forfait, însă datele problemei s-au schimbat între timp, CSO pierzându-și oamenii cu experiență în iarnă (n.r. Fotescu și Bălașa, plecați la Cisnădie).
În plus, CSU II Craiova e una dintre cele mai imprevizibile grupări din C4, tocmai prin statutul ei de „satelit”. Tinerii lui Bogdan Vrăjitoarea au încurcat socotelile Lugojului săptămâna trecută, întorcându-se de pe Timiș cu un punct prețios, demonstrând încă o dată că pot pune probleme oricărui adversar.
Național Sebiș – Minerul Motru
Mâine, ora 15, stadion Național (Sebiș). În tur: 0-0
După remiza de săptămâna trecută, de la Hunedoara, care a îndepărtat-o la zece puncte de liderul ASU Politehnica, gruparea din Sebiș are mâine parte de un duel aparent ușor. Trupa pregătită de Adrian Neaga a favorită certă în disputa cu Minerul Motru, formație ce vine după un 0-4 acasă, cu alb-violeții din Timișoara, la capătul unui meci în care nu a contat. În plus, fotbaliștii pregătiți de Ion Alecu au alte griji pe cap, fiind neplătiți cu lunile, după izbucnirea problemelor la Complexul Energetic Oltenia, principalul finanțator al gorjenilor.
Totuși, și în tur arădenii au plecat cu prima șansă în disputa de la Motru, nereușind atunci decât o remiză albă în fieful gorjenilor.
Sâmbătă, ora 15, stadion „Știința” (Timișoara). În tur: 3-1
Al treilea derby județean al rundei, al doilea al județului Timiș. Calculele hârtiei ne spun că avem de a face cu un 1 solist. Se întâlnesc echipele aflate la cei doi poli ai clasamentului: liderul ASU Politehnica și „lanterna” Millenium Giarmata. În plus, formația timișoreană e singura din această serie care nu a cedat niciun punct pe teren propriu în turul campionatului și pare greu de crezut că o va face sâmbătă, chiar în fața ultimei clasate.
Chiar și așa, echipa pregătită de Răzvan Leucă va veni pe „Știința” hotărâtă să pună probleme. Mai ales că echipa s-a schimbat la față în iarnă, fiind aduși o serie de jucători important pentru acest nivel: Artimon, Blănaru, Dăruială etc.
Sâmbătă, ora 15, stadion Central (Ineu). În tur: 0-0
Ineul a avut parte de o vacanță mai lungă decât restul competitoarelor, aflându-se în fața primului joc oficial din 2016. Trupa pregătită de Cristian Sculici a trecut printr-o serie de transformări în iarnă, pierzându-și, printre alții, principalii marcatori, Filimon și Stănaia, dar și căpitanul, Wild. Au sosit în loc nume mai puțin sonore, jucători proveniți în mare parte din ligile inferioare din Arad, care încearcă să compenseze golul lăsat de cele opt plecări din iarnă.
Pentru formația din Țara Zarandului se anunță un debut dificil de retur, urmând a primi vizita celuilalt „satelit” al seriei, cel al Pandurilor Târgu Jiu. Tinerii lui Claudiu Mocioi vin după un rezultat la prima vedere surprinzător în prima rundă a returului, reușind să încurce socotelile Performanței Ighiu, una dintre candidatele declarate la promovare.
Sâmbătă, ora 15, stadion Cetate (Alba Iulia). În tur: 2-1
Trupa din Alba are nevoie de cele trei puncte ca de aer pentru a rămâne în cărțile promovării. Egalul de săptămâna trecută, de la Rovinari, cu Pandurii II, i-a dus pe ighieni la opt puncte în spatele liderului ASU Politehnica. Iar jocul de sâmbătă se anunță unul extrem de dificil, pe Cetate urmând a sosi FC Hunedoara. O grupare cu un lot valoros pentru acest nivel, ieșită însă din calculele luptei pentru supremație.
Să ne amintim că în tur, Performanța și-a arătat întâia oară „colții” chiar în disputa cu hunedorenii. Chiar în runda a doua a campionatului, Romică David & co. produceau prima mare surpriză a sezonului, prin victoria cu 2-1 de pe „Michael Klein”.
Iată programul complet al etapei a XVII-a din C4:
Filed Under: Fotbal Tm, Stire de ultima ora Tagged With: asu politehnica, csm lugoj, magura cisnadie, mama mia, metalurgistul cugir, millenium giarmata
GALERIE FOTO: Minerul Motru – ASU Politehnica 0-4
ASU Politehnica a câștigat primul meci al returului, 4-0, în deplasare, cu Minerul Motru, și își menține avansul de trei puncte față de a doua clasată din C4, Metalurgistul Cugir. Golurile timișorenilor au fost înscrise de Miodrag Todorov (10), Mădălin Stancu (38), Cristian Gălan (56) și Alexandru Bădăuță (73).
Vă prezentăm, mai jos, o bogată galerie foto de la meciul disputat ieri, în județul Gorj, realizată de Emanuel Titus Iliesi:
Filed Under: Poli Timisoara, Stire de ultima ora Tagged With: asu politehnica, badauta, cristian galan, madalin stancu, metalurgistul cugir, minerul motru, miodrag todorov

References: CSM 
 CSM 

CSM 
 CSM 
 CSM 
 CSM 
 csm